Premierul ungar Viktor Orban s-a crezut mai isteț decât restul Europei și a mizat pe gazul ieftin rusesc, în schimbul bunăvoinței față de dictatorul de la Kremlin. Dar, colaborarea nu este întotdeauna profitabilă. Prin semnarea unui contract de furnizare de gaze cu Rusia în octombrie 2021, cu câteva luni înainte de criza energetică provocată de războiul din Ucraina, guvernul lui Viktor Orbán mia mult a pierdut decât a câștigat dezvăluie cotidianul ungur Népszava, citat de site-ul Daily News Hungary.
În octombrie 2021, Budapesta a semnat un contract de cumpărare de gaze pe cincisprezece ani cu Moscova, prin gigantul rus Gazprom și grupul energetic ungar MVM . La momentul semnării, acest contract se baza pe prețul gazului pe piața energetică olandeză (indice TTF).
În 2021-2022, acordul a permis Ungariei să economisească 810 milioane de euro... Dar în 2022-2023, a generat un cost suplimentar de 1,43 miliarde de euro, sau o pierdere netă de 586 de milioane de euro pentru perioada 2021-2023.
În februarie 2022, înainte de începerea invaziei Ucrainei, Vladimir Putin a susținut că Ungaria a cumpărat gazul la un preț fix, echivalent cu o cincime din prețul pieței, argument invocat și de guvernul lui Viktor Orban.
Dar, la o analiză mai atentă, ziarul Népszava a constatat că Ungaria plătește acum pentru agzul său cu 30% mai mult decât dacă l-ar cumpăra de pe piețele internaționale, unde prețul gazului a tot scăzut de atunci, prin pătrunerea masivă pe piața europeană a gazului natural lichefiat (GNL). Practic, în timpul creșterii prețurilor din 2022, Ungaria, taxată la tariful din 2021, era protejată. Dar odată cu prăbușirea prețurilor în 2023... pierde.
În 2023, Budapesta a achiziționat 6,6 miliarde de metri cubi de gaz rusesc, o cifră colosală, în creștere cu 51% față de anul precedent. Teoria publicației Népszava este că țara vinde în secret o parte din acest gaz altor state, dar nicio dovadă oficială nu a ajuns încă să susțină această afirmație.
Consumatorii maghiari plătesc gazul la un preț fix (la nivelul din 2014). Diferența este acoperită de stat... tot din banii contribuabililor.